क्रिकेट के बारे में देश का बच्चा-बच्चा जानता है. उसके बावजूद, इस वक्त जरूरत है यह समझने की कि आखिर बॉल टेंपरिंग इशू है क्या. रिवर्स स्विंग की कितनी अहमियत है. एक जमाना था, जब पाकिस्तानी गेंदबाजों को इसमें महारत हासिल थी. धीरे-धीरे इसे दुनिया भर के गेंदबाजों ने सीखा. फिर भी, जब रिवर्स स्विंग की बात आती है, तो सरफराज नवाज, इमरान खान, वसीम अकरम और वकार यूनुस सबसे पहले याद आते हैं. यही ऐसी कला है, जिसके लिए लोग बेईमानी करते हैं और बॉल टेंपरिंग उसी का नतीजा है. बॉल टेंपरिंग की ही इसलिए जाती है, ताकि बॉल को रिवर्स स्विंग कराया जा सके. पाकिस्तानी क्रिकेटर इसे 'बॉल तैयार करना' कहते हैं.